GCAP มองแนวโน้มสินเชื่อใหม่ Q4 โตต่อเนื่อง-นาโนไฟแนนซ์หนุน
GCAP เผยแนวโน้มปล่อยสินเชื่อใหม่ Q4/59 โตต่อเนื่อง เหตุไฮซีซั่นฤดูทำนา - บริการปล่อยสินเชื่อส่วนบุคคลและสินเชื่อนาโนไฟแนนซ์เพิ่ม
11 พ.ย. 2559

นายสันติ หอกิตติกุล กรรมการผู้จัดการ บริษัท จีแคปปิตอล จำกัด (มหาชน) หรือ GCAP เปิดเผยว่า แนวโน้มการปล่อยสินชื่อใหม่ในไตรมาส 4/59 ของบริษัทน่าจะเติบโตต่อเนื่อง เนื่องจากเป็นช่วงไฮซีซั่นของฤดูทำนา ประกอบกับบริษัทให้บริการปล่อยสินเชื่อส่วนบุคคลและสินเชื่อนาโนไฟแนนซ์ เพิ่มเข้ามา คาดผลิตภัณฑ์ใหม่ช่วยสนับสนุนให้การปล่อยสินเชื่อใหม่ของบริษัทปรับตัวใน ทิศทางที่ดีขึ้น
สำหรับผลประกอบการไตรมาส 3/59 มีกำไรสุทธิ 9.71 ล้านบาท เมื่อเปรียบเทียบกับไตรมาสเดียวกันของปีก่อน ที่มีกำไรสุทธิ 11.21 ล้านบาท ลดลง 1.50 ล้านบาท คิดเป็น 13% สาเหตุหลักมาจาก ผลกระทบของภาวะภัยแล้งในปี 58 ที่ลากยาวต่อเนื่องมาถึงปี 59 ทำให้ยอดสินเชื่อคงเหลือประเภทเครื่องจักรกลการเกษตรลดลง ส่งผลให้รายได้จากสินเชื่อเครื่องจักรกลการเกษตรลดลง
อย่างไรก็ดีการปล่อยสินเชื่อใหม่ในไตรมาส 3/59 มียอดสินเชื่อใหม่รวม 99 ล้านบาท เพิ่มขึ้นจากงวดเดียวกันของปีก่อน ซึ่งมีจำนวน 63 ล้านบาท เพิ่มขึ้น 36 ล้านบาท คิดเป็นเพิ่มขึ้น 57%
ขณะที่งวด 9 เดือนของปี 59 ปล่อยสินเชื่อใหม่รวม 196 ล้านบาท เพิ่มขึ้นจากปี 58 ซึ่งมีจำนวน 137 ล้านบาท เพิ่มขึ้น 59 ล้านบาท คิดเป็นเพิ่มขึ้น 43% สำหรับสัดส่วนการปล่อยสินเชื่อใหม่ ประกอบด้วยสินเชื่อเช่าซื้อ 56% สินเชื่อเงินกู้ยืม 44% ขณะที่งวดเดียวกันของปีก่อน  เป็นสินเชื่อเช่าซื้อ 79% และสินเชื่อเงินกู้ยืม 21%
“ภาวะภัยแล้งตั้งแต่ปี 58 ที่ผ่านมา ยังคงส่งผลกระทบสะสมต่อเนื่องมาถึงปี 59 และในไตรมาส 3/59 ที่ผ่านมาได้เกิดภาวะน้ำท่วมในบางพี้นที่ของประเทศ บริษัทฯคาดว่าจะไม่สร้างผลกระทบเท่ากับภาวะภัยแล้งในช่วงปี 58″นายสันติ กล่าว